Ügyrend
Elnök
Előterjesztették a napirendtervezetnek a december 10-én az Elnökök Értekezlete keretében, az eljárási szabályzat 137. cikkének értelmében kidolgozott végleges változatát. A következő módosító javaslatokat tették:
Hétfő - nincs változás
Kedd
Az a kérés érkezett a Szabadság és Demokrácia Európája képviselőcsoporttól, hogy a szubszidiaritás elvével kapcsolatos Bizottsághoz intézett szóbeli kérdésüket vegyék fel a napirendi pontok közé. A kérvényt írásban nyújtották be az Európai Parlament Elnökségéhez. Kérem a képviselőcsoport egyik képviselőjét, hogy fejtse ki álláspontjukat.
Francesco Enrico Speroni
az EFD képviselőcsoport nevében. - (IT) Elnök úr! Hölgyeim és uraim! Azért kértük, hogy ezt a szóbeli kérdést vegyék fel a napirendbe, mert úgy gondoljuk, hogy a Parlamentnek választ kell kapnia ebben a fontos kérdésben. Ezért kérjük a napirend módosítását.
(A Parlament egyetért a kérelemmel)
Elnök
Hölgyeim és uraim! Ezt a pontot a kedd esti napirend végén utolsó napirendi pontként tárgyaljuk. Az állásfoglalási indítványok benyújtási határideje 2009. december 15., kedd, 10:00 óra, míg a közös állásfoglalási indítványok és módosítások benyújtási határideje december 16., szerda, 10:00 óra. . Tehát ez az utolsó napirendi pont a holnapi ülésen és szerda a határidő az állásfoglalási indítványok benyújtására. A szavazásra csütörtökön kerül
Hannes Swoboda
az S&D képviselőcsoport nevében. - (DE) Elnök úr! Ha jól értem, akkor olyan állásfoglalásra utalt, amely az eredetileg benyújtott indítvánnyal lenne kapcsolatos. De még nem állapodtunk meg arról sem, hogy egyáltalán állást foglaljunk-e a kérdésben.
Elnök
Igen, ez valóban így van. A kérést az állásfoglalással együtt nyújtották be.
Szerda - nincs változás
Csütörtök
Van valakinek hozzáfűznivalója a csütörtöki napirendhez?
Fiorello Provera
az EFD képviselőcsoport nevében. - (IT) Elnök úr! Hölgyeim és uraim! Számos halaszthatatlan napirendi pontot kell megvitatnunk jövő csütörtökön. Harmadikként az azerbajdzsáni helyzetet kell megtárgyalnunk. A média, többek között a nyugati hírforrások, arról számoltak be, hogy két fiatal blogger és két másik személy köztéri incidensbe keveredett. Az érintetteket letartóztatták, majd ítélet született. Úgy vélem, mindenképpen végére kellene járni annak, hogy az eljárást jogszerűen bonyolították-e le.
Az elmúlt napokban a Fülöp-szigeteken is történt egy rendkívül súlyos incidens: egy fegyveres csoport, amely a forradalmi helyzetet kihasználva ragadott fegyvert a kormány ellen, lemészárolta az elnökjelöltet támogató konvoj 57 tagját. Ezt követően statáriumot hirdettek a szigeteken.
Ezért arra kérem Önöket, hölgyeim és uraim, hogy harmadik napirendi pontként az azerbajdzsáni helyzet helyett a fülöp-szigeteki esetet vitassuk meg. Világos, hogy a két eset súlyossága között óriási különbség van.
(Az elnök félbeszakítja a felszólalót)
